10. ΠΡΑΞΙΣ ΥΠΟΥΡΓΙΚΟΥ ΣΥΜΒΟΥΛΙΟΥ Αριθ. 441 της 6/13 Μαρτ. 1957 Περί παρατάσεως της παροχής Ειδικού Επιδόματος εφαρμογής Ν.Δ. 3323/1955. Εκυρώθη δια του άρθρ. 36 Ν.Δ. 4242/1962 (τόμ. 2Α σελ. 384,33). Λαβόν υπ’ όψει: 1)Την διάταξιν της παρ. 4 του άρθρ. 76 του Ν.Δ. 3323/1955 περί φορολογίας του εισοδήματος δυνάμει της οποίας εξουσιοδοτήθη ο Υπουργός των Οικονομικών όπως δι’ αποφάσεώς του παράσχη δια το οικον. έτος 1955-56 εις τους εν αυτή αναφερομένους οικονομικούς υπαλλήλους ειδικόν επίδομα δια την ηυξημένην απασχόλησίν των προς εφαρμογήν των διατάξεων του νόμου τούτου. 2)Ότι οι λόγοι δι’ ους εχορηγήθη το ως άνω επίδομα εξακολουθούσιν υφιστάμενοι και 3)Σχετικήν εισήγησιν του κ. Υπουργού Οικονομικών, αποφασίζει: Εγκρίνει όπως το ως άνω επίδομα παρέχηται και μετά την 1ην Ιαν. 1957, χρονολογίαν λήξεως της ισχύος της παρ. 4 του άρθρ. 76 του Ν.Δ. 3323/55. Εκδόσαν προς τούτο την υπ’ αριθ. 441 παρούσαν πράξιν του, κυρωθησομένην νομοθετικώς. 